P6_TA(2006)0111

Κριτήρια για τις δράσεις της Ευρωπαϊκής Ένωσης όσον αφορά την επιβολή της ειρήνης, ιδίως στη Λαϊκή Δημοκρατία του Κονγκό

Ψήφισμα του Ευρωπαϊκού Κοινοβουλίου σχετικά με τα κριτήρια για τις ειρηνευτικές δραστηριότητες της ΕΕ στη Λαϊκή Δημοκρατία του Κονγκό

Το Ευρωπαϊκό Κοινοβούλιο,

- έχοντας υπόψη την "ευθύνη προστασίας" που υιοθετήθηκε στα συμπεράσματα της Παγκόσμιας Διάσκεψης των Ηνωμένων Εθνών στη Νέα Υόρκη στις 16 Σεπτεμβρίου 2005,

- έχοντας υπόψη τη θεμελιώδη σημασία της σταθερότητας στη Λαϊκή Δημοκρατία του Κονγκό για τη σταθερότητα του συνόλου της Κεντρικής Αφρικής και της Περιοχής των Μεγάλων Λιμνών,

- έχοντας υπόψη το γεγονός ότι η Λαϊκή Δημοκρατία του Κονγκό αγωνίζεται να αναλάβει μετά από μια καταστροφική σύρραξη που προκάλεσε πάνω από 4 εκατομμύρια θανάτους,

- έχοντας υπόψη την ευαίσθητη μεταβατική φάση της Λαϊκής Δημοκρατίας του Κονγκό με το δύσκολο καθήκον της αποκατάστασης των δημοκρατικών θεσμών,

- έχοντας υπόψη την παρουσία της ειρηνευτικής δύναμης των Ηνωμένων Εθνών με 17 χιλιάδες άνδρες στη Λαϊκή Δημοκρατία του Κονγκό, με αποστολή την αποκατάσταση της σταθερότητας στην χώρα,

- έχοντας υπόψη τη συμμετοχή της ΕΕ στην σταθεροποίηση της Λαϊκής Δημοκρατίας του Κονγκό, με δύο τρέχουσες αποστολές της Κοινής Ευρωπαϊκής Ασφάλειας και Άμυνας "EU SEC DR Congo" και "EUPOL Kinshasa",

- έχοντας υπόψη τα ενθαρρυντικά αποτελέσματα του συνταγματικού δημοψηφίσματος το Δεκέμβριο 2005,

- έχοντας υπόψη τις προγραμματιζόμενες για τον Ιούνιο 2006 εκλογές στη Λαϊκή Δημοκρατία του Κονγκό,

- έχοντας υπόψη το αίτημα των Ηνωμένων Εθνών για συνδρομή κατά την περίοδο των εκλογών στη Λαϊκή Δημοκρατία του Κονγκό,

- έχοντας υπόψη το άρθρο 103, παράγραφος 2, του Κανονισμού του,

A. εκτιμώντας ότι η ΕΕ έχει στη διάθεσή της περιορισμένο μόνο αριθμό στρατιωτικών δυνάμεων που μπορούν να αναπτυχθούν, και η ειρήνευση και η σταθερότητα στα Βαλκάνια και στις περιοχές που γειτνιάζουν άμεσα με αυτά, πρέπει να παραμείνουν ως οι προτεραιότητές της,

Β. έχοντας, ωστόσο, υπόψη το αίτημα των Ηνωμένων Εθνών και το γεγονός ότι πρωταρχικός στόχος της ΕΕ και της Κοινής Εξωτερικής Πολιτικής και Πολιτικής Ασφάλειάς της (ΚΕΠΠΑ) και της Ευρωπαϊκής Πολιτικής Ασφάλειας (ΕΠΑ) είναι η ενίσχυση των Ηνωμένων Εθνών ως ένα πλαίσιο για αποτελεσματική πολυμερή προσέγγιση, όπως περιγράφεται στην ΕΠΑ,

1. θεωρεί ότι πρέπει να πληρούνται οι ακόλουθες προϋποθέσεις για αυτή την πολύπλοκη και δυνάμει επικίνδυνη δέσμευση των στρατιωτικών δυνάμεων υπό την αιγίδα της Ευρωπαϊκής Ένωσης:

- μια τέτοια επιχείρηση θα πρέπει να έχει ισχυρή και σαφή εντολή που θα αφορά αποκλειστικά την ασφάλεια των προεδρικών και βουλευτικών εκλογών του 2006,

- η στρατιωτική επιχείρηση θα πρέπει να περιορίζεται χρονικά στην περίοδο των εκλογών. Θα πρέπει να υπάρχει σαφής στρατηγική για το πώς θα μετατεθούν τα καθήκοντα, μετά τη λήξη της εντολής της επιχείρησης, στα Ηνωμένα Έθνη και/ή στην αστυνομία και το στρατό του Κονγκό,

- η ασφάλεια στη χώρα, ιδιαίτερα στην περιοχή της Κατάνγκα και στην περιοχή που συνορεύει με τη Ρουάντα, θα πρέπει να παραμείνει υπό την ευθύνη των Ηνωμένων Εθνών· η γεωγραφική ακτίνα της εντολής της ΕΕ θα πρέπει να καθοριστεί ανάλογα με τον αριθμό των διαθέσιμων δυνάμεων, τις απαιτήσεις ασφάλειάς τους και τις λειτουργικές απαιτήσεις της αποστολής,

- σε καμία περίπτωση δεν θα πρέπει η στρατιωτική επιχείρηση να αποτελείται από δυνάμεις που προέρχονται από ένα κράτος μέλος μόνο. Ο ευρωπαϊκός χαρακτήρας της επιχείρησης θα πρέπει να εκφραστεί με τη συμμετοχή πολλών κρατών μελών,

- η παρέμβαση της ΕΕ μπορεί να πραγματοποιηθεί μόνο μετά από επίσημο αίτημα της προσωρινής κυβέρνησης του Κονγκό,

- η ανάπτυξη των στρατιωτικών δυνάμεων υπό την αιγίδα της ΕΕ θα έχει διττό καθήκον: την αποτροπή πιθανών ταραξιών, και την ενθάρρυνση των πολιτών της Λαϊκής Δημοκρατίας του Κονγκό να ασκήσουν το δικαίωμα ψήφου τους. Συνεπώς είναι απαραίτητο η ευρωπαϊκή επιχείρηση να έχει επαρκή και αξιόπιστη δύναμη,

- προκειμένου να επιτευχθούν οι στόχοι αυτοί, το Συμβούλιο θα πρέπει να αναπτύξει ένα σαφές σχέδιο του πώς θα αναπτυχθούν οι απαραίτητες στρατιωτικές ή αστυνομικές (ενδεχομένως χωροφυλακή) δυνάμεις,

- μια στρατιωτική επιχείρηση περιορισμένη χρονικά θα πρέπει να συνδέεται στενά με τις προσπάθειες της διεθνούς κοινότητας για την ανοικοδόμηση της Λαϊκής Δημοκρατίας του Κονγκό μετά τον εμφύλιο πόλεμο,

- θα πρέπει να αναληφθούν σαφείς δεσμεύσεις από τη διεθνή κοινότητα για τη βελτίωση της μακροπρόθεσμης αποτελεσματικότητας και βιωσιμότητας της αστυνομίας και των ενόπλων δυνάμεων του Κονγκό·

2. καλείτο Συμβούλιο να υποβάλει στο Ευρωπαϊκό Κοινοβούλιο σαφή πρόταση με σαφή εντολή που θα βασίζεται απόλυτα σε καλώς τεκμηριωμένο σενάριο αναγκών, στο οποίο θα περιλαμβάνεται και χρονοδιάγραμμα· επισημαίνει ότι για μια πιθανή αποστολή της ΕΕ στο Κονγκό είναι ανάγκη να υπάρχει σαφής εντολή της ΕΕ που θα βασίζεται στον Χάρτη των Ηνωμένων Εθνών·

3. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κράτη μέλη, τη μεταβατική κυβέρνηση της Λαϊκής Δημοκρατίας του Κονγκό και στο Γενικό Γραμματέα των Ηνωμένων Εθνών.

--------------------------------------------------